Gesoekte verdagte in Kuruman vasgetrek | Netwerk24
Deur Anena Burger 16 Desember 2020 14:16
'n Verdagte in 'n moordsaak, wat op die lys van die mees gesoekte oortreders was, is Dinsdag in Kuruman in die Noord-Kaap aangekeer.
Kapt. Olebogeng Tawana, polisiewoordvoerder, sê 'n provinsiale polisie-eenheid wat uit misdaadintelligensie en die Kuruman-hoofwegpatrollie bestaan, het Nicholas Manci opgespoor en in hegtenis geneem.
Manci was in verband met 'n saak van moord en roof asook ontvoering met verswarende omstandighede in Daniëlskuil gesoek.
Die polisie was op sy spoor nadat 'n lasbrief vir sy inhegtenisneming uitgereik is toe hy versuim het om in die Noord-Kaapse hooggeregshof te verskyn.
Tawana sê hy was ook in verband met 'n saak van aanranding met die opset om ernstig te beseer in Middelburg in die Oos-Kaap gesoek.